Document ID: 32015D0073

KOMISJONI RAKENDUSOTSUS (EL) 2015/73,
3. detsember 2014,
millega võetakse vastu boreaalses biogeograafilises piirkonnas asuvate ühenduse tähtsusega alade loetelu kaheksas uuendatud versioon
(teatavaks tehtud numbri C(2014) 9092 all)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta, (1) eriti selle artikli 4 lõike 2 kolmandat lõiku,
ning arvestades järgmist:
(1)
Direktiivi 92/43/EMÜ artikli 1 punkti c alapunktis iii osutatud boreaalne biogeograafiline piirkond hõlmab osa ELi Soome ja Rootsi territooriumist ning ELi Eesti, Läti ja Leedu territooriumi, nagu on märgitud kõnealuse direktiivi artikli 20 kohaselt asutatud komitee (edaspidi „elupaikade komitee”) 20. aprillil 2005 heaks kiidetud biogeograafilisel kaardil.
(2)
Boreaalses biogeograafilises piirkonnas asuvate ühenduse tähtsusega alade esialgne loetelu direktiivi 92/43/EMÜ tähenduses võeti vastu komisjoni otsusega 2005/101/EÜ (2). Seda loetelu ajakohastati viimati komisjoni rakendusotsusega 2013/742/EL (3).
(3)
Boreaalses biogeograafilises piirkonnas asuvate ühenduse tähtsusega alade loetelusse hõlmatud alad moodustavad osa Natura 2000 võrgustikust, millel on oluline osa bioloogilise mitmekesisuse kaitsmisel Euroopa Liidus. Selleks et teha täiendavaid edusamme Natura 2000 võrgustiku rajamisel ja selle dünaamilise kohandamise raames, vaadatakse ühenduse tähtsusega alade loetelu korrapäraselt läbi.
(4)
Alates 2012. aasta oktoobrist on liikmesriigid teinud ettepanekuid täiendavate ühenduse tähtsusega alade kohta boreaalses biogeograafilises piirkonnas direktiivi 92/43/EMÜ artikli 1 tähenduses. Samuti on liikmesriigid teinud muudatusi seoses boreaalses biogeograafilises piirkonnas asuvate ühenduse tähtsusega alade kohta loetelus esitatud teabega.
(5)
Komisjon on koostanud kokkuleppel iga asjaomase liikmesriigiga esialgse loetelu, milles on nimetatud ka alad, kus asuvad esmatähtsad looduslikud elupaigatüübid või esmatähtsad liigid; selle põhjal tuleks vastu võtta boreaalses biogeograafilises piirkonnas asuvate ühenduse tähtsusega alade ajakohastatud loetelu. Uute lisatud alade suhtes kohaldatakse direktiivi 92/43/EMÜ artikli 4 lõiget 4 ja artikli 6 lõiget 1.
(6)
Direktiivi 92/43/EMÜ artikli 11 kohaselt tehtava seire tulemusel täienevad pidevalt teadmised looduslike elupaigatüüpide ja liikide olemasolu ning leviku kohta. Seepärast on alade hindamine ja valik liidu tasandil tehtud parima kättesaadava teabe põhjal.
(7)
Teatavad liikmesriigid ei ole esitanud piisavalt alasid, et täita direktiivis 92/43/EMÜ esitatud nõuded teatavate elupaigatüüpide ja liikide kohta. Lisaks on teadmised teatavate direktiivi 92/43/EMÜ I lisas esitatud looduslike elupaigatüüpide ja teatavate II lisas esitatud liikide olemasolu ja leviku kohta endiselt puudulikud. Seepärast ei saa järeldada, et Natura 2000 võrgustik on nende liikide ja elupaigatüüpide suhtes lõplik. Rakendusotsus 2013/742/EL tuleks selguse ja läbipaistvuse huvides kehtetuks tunnistada.
(8)
Käesoleva otsusega ette nähtud meetmed on kooskõlas elupaikade komitee arvamusega,
ON VASTU VÕTNUD KÄESOLEVA OTSUSE:
Artikkel 1
Võetakse vastu boreaalses biogeograafilises piirkonnas asuvate ühenduse tähtsusega alade loetelu kaheksas uuendatud versioon, mis esitatakse lisas.
Artikkel 2
Rakendusotsus 2013/742/EL tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 3. detsember 2014

Labels: 12
18
20